
R A P O R T

asupra propunerii legislative pentru modificarea şi completarea art.7 din OUG nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea art.7 din OUG nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat, trimisă cu adresa nr.Pl.x 550 din 19 iunie 2006.

La întocmirea prezentului raport Comisia a avut în vedere avizele:

· Consiliului Legislativ (nr.238/14.02.2006 - favorabil)

· Consiliului Economic şi Social (nr.340/15.02.2006 - negativ)
· Comisiei juridice, de disciplină şi imunităţi (nr.31/833/28.08.2006 - negativ)

· Comisiei pentru egalitatea de şanse pentru femei şi bărbaţi (nr.37/295/13.09.2006 - negativ)
· Comisiei pentru buget, finanţe şi bănci (nr.465/19.09.2006 - negativ)
precum şi punctul de vedere al Guvernului (nr.913/20.03.2006 - negativ).
Propunerea legislativă are ca obiect de reglementare completarea art.7 din Ordonanţa de urgenţă a Guvernului nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat.
Comisia propune Plenului Camerei Deputaţilor respingerea iniţiativei legislative din următoarele considerente:

· în situaţia în care s-ar modifica prevederile actuale referitoare la determinarea punctajului mediu anual pentru cei care au desfăşurat activităţi în grupa I de muncă anterior datei de 01.04.2001, mai mari sau egale de 20 de ani (în sensul împărţirii punctajului realizat la 20 de ani) se generează următoarele inechităţi:

· între femeile şi bărbaţii care au lucrat în grupa I de muncă

· între persoanele care au lucrat în grupa I de muncă şi cele care au lucrat în grupa a II-a de muncă.

a) eforturile financiare necesare ar fi greu de suportat, cu atât mai mult cu cât operaţiunea de recalculare continuă pe o perioadă de încă 3 ani în care beneficiarii prezintă dovezi referitoare la stagii de cotizare, salarii, sporuri, etc.

b) nu au fost precizate sursele de finanţare din care ar urma să fie suportate cheltuielile bugetare pe care le-ar presupune aplicarea măsurilor din propunerea legislativă, aşa cum prevăd în mod expres art.138 alin.(5) din Constituţia României, republicată, precum şi art.15 alin.(1) din Legea nr.500/2002 privind finanţele publice, cu modificările şi completările ulterioare.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan – Preşedinte al Casei Naţionale de Pensii şi Alte Drepturi de Asigurări Sociale
b) invitat: d-na Georgeta Bratu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 12 voturi pentru şi 4 abţineri.

5. Propunerea legislativă a fost respinsă de Senat în şedinţa din 8 iunie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 5 octombrie 2006, Comisia propune respingerea  iniţiativei legislative.

